MISERICORDIA – magyar-olasz installáció a Vatikán közelében - Vatikáni Rádió
MISERICORDIA – magyar-olasz installáció a Vatikán közelében
Misericordia - installáció az Angyalvár előtt - RV
MISERICORDIA (Irgalmasság) a címe annak a street art installációnak, amely október 13-tól látható az Angyalvár előtti téren a Vatikán közelében. A szó, a tartalom és a rendhagyó művészeti alkotás megjelenési formája is tiszteletadás Ferenc pápának és az általa meghirdetett rendkívüli szentévnek.
A betűk hátoldalán az egyes művészek gondolatai olvashatók az irgalmasság fogalmáról
A mű háromdimenziós alakban és nagybetűkből formázza meg a Misericordia szót. A 12 betű 3 méter magas, az alkotás 38 méter hosszú. Az egyes betűkön magyar és olasz művészek festményei láthatók, amelyek az irgalmasság témájával foglalkoznak. 4-4 betű oldalai az olasz és a magyar zászló piros, fehér, zöld színeiben jelennek meg. A betűk hátoldalán az egyes művészek gondolatai olvashatók az irgalmasság fogalmáról, illetve Ferenc pápa Misericordiae vultus k. bullájából vett idézetek segítenek elmélyülni a témában.
Tours-i Szent Márton és Márton Áron püspök
Az első betű, az M, Tours-i Szent Márton születésének évfordulójára emlékeztet. A szent 1700 évvel ezelőtt Savariában, a mai Szombathelyen született. Az utolsó betű pedig Isten szolgája Márton Áron erdélyi püspököt idézi fel, aki 120 éve született.
A MISERICORDIA műalkotás egy olyan kulturális kifejezésmódot képvisel, amely a modern technológia és a kortárs művészek érzékenysége segítségével egy globális közönséget szólít meg. A betűk belsejében elhelyezett két mini-telekamera felvételeket készít 360 fokban és az élőfelvételek a projektnek szentelt weboldalon lehetővé teszik, hogy azok is megtekinthessék a művet, akik nem láthatják élőben Rómában.
Interaktív alkotás
A másik sajátossága az alkotásnak az interaktív jellege. A hatalmas betűkre rá lehet ülni, ezáltal a szemlélő fizikálisan is szerves részévé válik a műnek. Facebook és Instagram oldalt is nyitottak az installációnak, hogy ezzel is ösztönözzék a kollektív részvételt a projektben.
A Kultúra Pápai Tanácsa is támogatta
Az alkotás Semjén Zsolt miniszterelnök-helyettes pártfogásában valósult meg. Támogatta még a Kultúra Pápai Tanácsa, Magyarország olaszországi és szentszéki nagykövetsége. A mű gondolata Hervé-Lóránth Ervin, a Római Magyar Akadémia kulturális és művészeti tanácsosától származik, aki maga is művész.
Az installáció fogadja a zarándokokat az Angyalvárnál, ahol megkezdik útjukat a Szent Péter bazilika szentkapuja felé az Irgalmasság rendkívüli szentévének utolsó hónapjában.
Ferenc pápa két tweettel emlékezik az emberkereskedelem áldozataira
Kőrösi Csoma ösztöndíjasok: Összetartani a helyi magyarságot Los Angeles-ben
Szenzációs bejelentés a Szent László életrajz római bemutatóján